Seun (4) kritiek ná hy uit woonstel val(Foto: Netcare 911) ŉ Vierjarige seuntjie is in ŉ kritieke toestand na ŉ hospitaal gehaas nadat hy Donderdag van die vierde verdieping van ŉ woonstelgebou in Durban, KwaZulu-Natal, geval het. Paramedici is omstreeks 13:40 na die woonstelgebou in Noordstrand ontbied. Volgens Shawn Herbst, woordvoerder van Netcare 911, het die seuntjie uit ŉ woonstel op die vierde verdieping geval en die grond met sy kop eerste getref. “Met paramedici se aankoms op die toneel is die seuntjie in ŉ kritieke toestand aangetref.” Hy is op die toneel behandel en gestabiliseer voor hy met ŉ Netcare 911-lugambulans na ŉ hospitaal geneem is. Die polisie ondersoek die voorval. (Foto: Netcare 911)